Diari Oficial de la Generalitat Valenciana


Sumari del DOGV 7156, del 20-11-2013 (2013/10685)

ORDE 94/2013, d'11 de novembre, de la Conselleria d'Educació, Cultura i Esport, per la qual s'establixen i s'autoritzen els plans d'estudi del centre autoritzat superior d'ensenyances artístiques de disseny Barreira Arte y Diseño, conduents a l'obtenció del títol superior de Disseny.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7156

Data del DOGV
:   20-11-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/10407


Data del document
:   11-11-2013

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 94/2013, d'11 de novembre, de la Conselleria d'Educació, Cultura i Esport, per la qual s'establixen i s'autoritzen els plans d'estudi del centre autoritzat superior d'ensenyances artístiques de disseny Barreira Arte y Diseño, conduents a l'obtenció del títol superior de Disseny. [2013/10308]  
Preàmbul  
  
El Reial Decret 1614/2009, de 26 d'octubre, pel qual s'establix l'ordenació de les ensenyances artístiques superiors regulades per la Llei Orgànica 2/2006, de 3 de maig, d'Educació, assenyala en l'article 7.2 que correspon a les administracions educatives, en l'àmbit de la seua competència, l'aprovació dels plans d'estudi per a cada títol.  
Per la seua banda, el Reial Decret 633/2010, de 14 de maig, pel qual es regula el contingut bàsic de les ensenyances artístiques superiors de Disseny, establides en la Llei Orgànica 2/2006, de 3 de maig, d'Educació, determina en l'article 7.1 que les administracions educatives, vista la proposta dels centres, establiran els plans d'estudis completant els mínims fixats en este reial decret. L'administració educativa de la Generalitat ha rebut la proposta del centre autoritzat superior d'ensenyances artístiques de disseny Barreira Arte y Diseño, objecte de la present disposició.  
En l'àmbit de la Generalitat, el Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudi corresponents als títols oficials de les diferents ensenyances artístiques superiors, assenyala en l'article 7.1 que «l'organització i distribució general dels 240 crèdits ECTS de cada pla d'estudis es farà de conformitat amb el que establixen, en allò que hi siga aplicable, els reials decrets 630 a 635/2010, de 14 de maig, així com amb el que disposa este decret». L'article 7.3 assenyala que «els centres impartiran les especialitats i els itineraris que expressament els siguen autoritzats. De conformitat amb el que establix este decret, organitzaran el pla d'estudis i la seua distribució en assignatures per semestres; igualment, realitzaran les guies docents corresponents a les assignatures, que hauran de ser públiques». Així mateix, la disposició final primera del decret habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyances artístiques superiors de conformitat amb aquell.   
  
La Resolució de 8 d'agost de 2012, del director general d'Universitat, Estudis Superiors i Ciència, autoritza Barreira Arte y Diseño com a centre autoritzat superior d'ensenyances artístiques de Disseny.  
En conseqüència, per mitjà de la present orde s'establixen i s'autoritzen els plans d'estudis del centre autoritzat superior d'ensenyances artístiques de Disseny Barreira Arte y Diseño, conduents a l'obtenció del títol superior de Disseny.  
Per tot el que s'ha exposat, de conformitat amb el Consell Jurídic Consultiu de la Comunitat Valenciana i amb el Consell de Direcció de l'Institut Superior d'Ensenyances Artístiques de la Comunitat Valenciana, informat el Consell Valencià d'Universitats i de Formació Superior, d'acord amb la proposta del director general d'Universitat, Estudis Superiors i Ciència de data 31 d'octubre de 2013, i en exercici de les atribucions conferides per la disposició final primera del Decret 48/2011, abans mencionat, i l'article 28.e de la Llei 5/1983, de 30 de desembre, del Consell,  
  
ORDENE  
  
Article 1. Objecte i àmbit  
La present orde té com a objecte l'establiment i l'autorització dels plans d'estudis conduents a l'obtenció del títol superior oficial de Disseny en el centre autoritzat superior d'ensenyances artístiques de Disseny Barreira Arte y Diseño, de conformitat amb el que establix el Reial Decret 633/2010, de 14 de maig, pel qual es regula el contingut bàsic de les ensenyances artístiques superiors de Disseny establides en la Llei Orgànica 2/2006, de 3 de maig, d'Educació, i en el Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors, en l'àmbit de la Comunitat Valenciana.  
  
Article 2. Títol superior de Disseny  
1. La superació de les ensenyances artístiques superiors de Disseny donarà lloc a l'obtenció del títol superior de Disseny, amb especificació de l'especialitat corresponent. Este títol té caràcter oficial i validesa acadèmica i professional en tot el territori nacional, segons establix el Reial Decret 633/2010, de 14 de maig.   
2. Les especialitats de les ensenyances artístiques superiors de Disseny són, de conformitat amb el que establix el mencionat reial decret, les següents: Gràfic, Producte, Interiors i Moda.   
  
Article 3. Organització dels plans d'estudis  
1. Els plans d'estudis conduents a l'obtenció del títol superior de Disseny contenen les competències transversals, les competències generals i les competències específiques per a cada especialitat que es determinen en l'annex I d'esta orde.   
2. El pla d'estudis del títol superior de Disseny, de cada una de les especialitats o itineraris, comprén 4 cursos acadèmics de 60 crèdits, d'acord amb el Sistema Europeu de Transferència de Crèdits (ECTS), cada un distribuïts en huit semestres, amb un total de 240 ECTS.  
  
3. La distribució dels 240 crèdits ECTS és la següent:   
a) Matèries i assignatures de formació bàsica, amb un mínim de 60 crèdits.  
b) Matèries i assignatures de formació obligatòria d'especialitat, amb un mínim de 90 crèdits.  
c) Les pràctiques externes, amb una duració de 12 crèdits.  
d) El treball de fi de d'estudis, la duració del qual serà de 18 crèdits i es realitzarà en la fase final del pla d'estudis.  
e) Assignatures específiques de centre, amb un màxim de 60 crèdits, de les quals fins a 30 crèdits podran ser optatives.   
  
Article 4. Autorització dels plans d'estudis  
D'acord amb allò que s'ha assenyalat en esta orde, s'autoritzen els plans d'estudis del títol superior de Disseny per al centre autoritzat superior d'ensenyances artístiques de Disseny Barreira Arte y Diseño, inclosos com a annex II, en les especialitats de Disseny Gràfic, Disseny d'Interiors i Disseny de Moda.  
  
DISPOSICIÓ FINAL   
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.   
  
València, 11 de novembre de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET